CELEX: 
Language: bg
Date: 2021-05-31 00:00:00
Title: ДЕЛЕГИРАН РЕГЛАМЕНТ (ЕС) .../... НА КОМИСИЯТА за допълнение на Регламент (ЕС) 2018/956 на Европейския парламент и на Съвета чрез определяне на данните, които да бъдат докладвани от държавите членки за целите на проверката на емисиите на CO2 и разхода на гориво на нови тежки превозни средства

ОБЯСНИТЕЛЕН МЕМОРАНДУМ
            
            
               КОНТЕКСТ НА ДЕЛЕГИРАНИЯ АКТ
            
            
               Съгласно разпоредбите на член 7 от Регламент (ЕС) 2018/956 от Комисията се изисква да събира резултатите от изпитванията в пътни условия, проведени в рамките на Регламент (ЕО) № 595/2009 за проверка на емисиите на CO2 и разхода на гориво на нови тежки превозни средства съгласно същия регламент. Настоящият регламент допълва Регламент (ЕС) 2018/956 в съответствие с член 7, параграф 2 от същия регламент.
            
            
               КОНСУЛТАЦИИ ПРЕДИ ПРИЕМАНЕТО НА АКТА
            
            
               Комисията потърси отзиви от заинтересованите страни с помощта на:
            
            
               а)4-седмична обществена консултация онлайн чрез портала за по-добро регулиране „Споделете мнението си“, проведена от 18.2.2021 г. до 18.3.2021 г.; тя получи два отговора — единият с искане за подход „от източника на гориво до потребителя“, а другият с аргументи в полза на икономиите на енергия;
            
            
               б)консултации на 23.2.2021 г. с експертната група по емисиите на CO2 от моторни превозни средства, включваща органи на държавите членки, производители на превозни средства, доставчици, социални партньори и НПО.
            
            
               ПРАВНИ ЕЛЕМЕНТИ НА ДЕЛЕГИРАНИЯ АКТ
            
            
               Комисията е оправомощена да приеме настоящия делегиран акт с член 7, параграф 2 от Регламент (ЕС) 2018/956.
            
            
               ДЕЛЕГИРАН РЕГЛАМЕНТ (ЕС) .../... НА КОМИСИЯТА
            
            
               от 31.5.2021 година
            
            
               за допълнение на Регламент (ЕС) 2018/956 на Европейския парламент и на Съвета чрез определяне на данните, които да бъдат докладвани от държавите членки за целите на проверката на емисиите на CO2 и разхода на гориво на нови тежки превозни средства
            
            
               (текст от значение за ЕИП)
            
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
            
               като взе предвид Регламент (ЕС) 2018/956 на Европейския парламент и на Съвета от 28 юни 2018 г. относно мониторинга и докладването на емисиите на CO2 и разхода на гориво на нови тежки превозни средства
                  1
               , и по-специално член 7, параграф 2 от него,
            
            
               като има предвид, че:
            
            
               (1)С Регламент (ЕО) № 595/2009 на Европейския парламент и на Съвета
                  2
                се определят правила за съответствието в експлоатация на превозните средства и двигателите, за надеждност на устройствата за контрол на замърсяването, за системите за бордова диагностика на превозните средства и за измерването на разхода на гориво и емисиите на CO2. 
            
            
               (2)В съответствие с член 7, параграф 1 от Регламент (ЕС) 2018/956 Комисията извършва мониторинг на резултатите, когато са налични, от изпитванията в пътни условия, извършени в рамките на Регламент (ЕО) № 595/2009 за проверка на емисиите на CO2 и разхода на гориво на нови тежки превозни средства. 
            
         
         
            
               (3)Регламент (ЕС) 2017/2400 на Комисията
                  3
                допълва правната рамка за одобряване на типа на моторни превозни средства и двигатели по отношение на емисиите и информацията за ремонта и техническото обслужване на превозните средства, установена с Регламент (ЕС) № 582/2011 на Комисията
                  4
               . По-специално с Регламент (ЕС) 2017/2400 се определят правилата за издаване на лицензи за работа със симулационния инструмент с цел определяне на емисиите на CO2 и разхода на гориво на нови превозни средства, които ще се продават, регистрират или пускат в експлоатация в Съюза, както и за работата с този симулационен инструмент и за декларирането на така определените стойности на емисиите на CO2 и разхода на гориво.
            
            
               (4)Цялостното разбиране на пътните изпитвания за проверка на емисиите на CO2 и разхода на гориво на нови тежкотоварни превозни средства изисква анализ на протоколите от изпитванията. 
            
            
               (5)В случай на неуспешно преминаване на контролната процедура за изпитване в пътни условия е необходима допълнителна информация относно причините за този неуспех, последващите действия и резултатите от разследването за установяване на неговата причина.
            
            
               (6)Необходима е също така информация за това как различните протоколи от изпитвания са свързани с едно и също семейство превозни средства, обект на разследване.
            
            
               (7)С цел да се даде възможност на Комисията да получава своевременно данните, необходими за мониторинг на резултатите от изпитванията в пътни условия в съответствие с член 7, параграф 1 от Регламент (ЕС) 2018/956, и за изготвянето на годишния доклад в съответствие с член 10 от същия регламент, е целесъобразно да се уточни кога компетентните органи на държавите членки следва да докладват тези данни,
            
            
               ПРИЕ НАСТОЯЩИЯ РЕГЛАМЕНТ:
            
            
               Член 1 
                  Данни за докладване
            
            
               За целите на член 7, параграф 1 от Регламент (ЕС) 2018/956 компетентните органи на държавите членки докладват следните данни:
            
            
               а)протоколите от изпитванията, посочени в член 20, параграф 1, втора алинея от Регламент (ЕС) 2017/2400 на Комисията, най-късно един месец след като производителят на превозното средство е предоставил тези протоколи на органа по одобряването;
            
            
               б)информация за разследването за установяване на причината за неуспеха на контролната процедура за изпитване, както е посочено в член 20, параграф 2, втора алинея от Регламент (ЕС) 2017/2400, най-късно един месец след началото на разследването; 
            
            
               в)резултатите от разследването, посочено в член 20, параграф 2, втора алинея от Регламент (ЕС) 2017/2400, включително информация за причините за неуспеха, определени съгласно втора алинея от същия член, които са свързани със сертифицирането на компоненти, отделни технически възли или системи или с работата със симулационния инструмент, най-късно един месец след като органът по одобряването е установил причината за неуспеха;
            
            
               г)протоколите от изпитванията, посочени в член 22, параграф 2 от Регламент (ЕС) 2017/2400, съдържащи номера на сертификата за свързаните с емисиите на CO2 и разхода на гориво свойства на дадено семейство по челно съпротивление, за което са установени, най-късно един месец след като производителят е предоставил тези протоколи на органа по одобряването;
            
            
               д)за всеки сертификат за свързаните с емисиите на CO2 и разхода на гориво свойства на дадено семейство по челно съпротивление, който се издава, разширява, отказва или отменя, документите, описани в приложение VIII, допълнения 1 и 2 към Регламент (ЕС) 2017/2400, включително приложенията, най-късно един месец след изготвянето или получаването на тези документи от органа по одобряването. 
            
            
               Член 2 
                  Влизане в сила
            
            
               Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на 31.5.2021 година.
            
            
               
                     За Комисията
               
               
                     Председател
                     Ursula VON DER LEYEN
               
            
         
         
            
                  
                     (1)
                  
                        ОВ L 173, 9.7.2018 г., стр. 1.
               
               
                  
                     (2)
                  
                        Регламент (ЕО) № 595/2009 на Европейския парламент и на Съвета от 18 юни 2009 г. за одобрението на типа на моторни превозни средства и двигатели по отношение на емисиите от тежки превозни средства (Евро VI) и за изменение на Регламент (ЕО) № 715/2007 и Директива 2007/46/ЕО и за отмяна на директиви 80/1269/ЕИО, 2005/55/ЕО и 2005/78/ЕО (ОВ L 188, 18.7.2009 г., стр. 1).
               
               
                  
                     (3)
                  
                        Регламент (ЕС) 2017/2400 на Комисията от 12 декември 2017 г. за изпълнение на Регламент (ЕО) № 595/2009 на Европейския парламент и на Съвета по отношение на определянето на емисиите на CO2 и разхода на гориво на тежки превозни средства и за изменение на Директива 2007/46/ЕО на Европейския парламент и на Съвета и на Регламент (ЕС) № 582/2011 на Комисията (ОВ L 349, 29.12.2017 г., стр. 1). 
               
               
                  
                     (4)
                  
                        Регламент (ЕС) № 582/2011 на Комисията от 25 май 2011 г. за прилагане и изменение на Регламент (ЕО) № 595/2009 на Европейския парламент и на Съвета по отношение на емисиите от тежки превозни средства (Евро VI), и за изменение на приложения I и III към Директива 2007/46/ЕО на Европейския парламент и на Съвета (ОВ L 167, 25.6.2011 г., стр. 1).